Kristian Thulesen Dahl (DF), 2006-09-07:
Det er meget pudsigt, at jeg skal beskyldes for at deponere min handlefrihed i KL.
Vi har haft diskussionen i forbindelse med puljen, altså om staten skal komme med nogle penge, der målrettes forbedringer i eksempelvis ældreplejen.
Det er vi tilhængere af, for hvis vi finder nogle flere statslige penge til en forbedret ældrepleje, vil vi have sikkerhed for, at pengene også skaffer os en bedre ældrepleje.
Derfor ja, vi arbejder på, at forholdene i ældreplejen bliver bedre, og det gik mit indlæg også ud på, både angående pleje af ældre, som vi mener bør være bedre, og angående de ældres egen økonomi.
De ældre, der har den dårligste økonomi, skal have en forbedret økonomi, så de har mere at gøre godt med.
Når jeg henholdt mig til KL, var det alene som et svar på den kritik, der kommer af, at kommunerne under et skal lave massive nedskæringer, som det hedder sig.
Lige først i forhold til det der med digitaliseringen, altså de der håndholdte computere, som ansatte i hjemmeplejen får.
Det er jo rigtigt, at mange af de penge, der i år var i den her pulje til ældreområdet, er blevet brugt til at købe de her instrumenter.
Der er nogen, der har gjort opmærksom på, hvor jeg kommer fra, og tak for det.
Jeg har jo lokalt en socialdemokratisk borgmester, der i sin egen kommune, Børkop, har fortalt vidt og bredt om, hvor fornuftigt det har været at købe de her.
Han siger, at det skaber så meget luft, at det altså frigør så mange timer, fordi planlægningen simpelt hen er bedre, at man kan levere mange flere hjemmetimer, altså plejetimer ude hos den ældre.
Hvis det er rigtigt, så handler det jo om, at man med en bedre planlægning faktisk kan skaffe flere reelle plejetimer ude hos den ældre, og så er det jo en positiv historie.
Med hensyn til det med en ombudsmand vil vi meget gerne være med til at se på, hvordan vi kan styrke tilsynet.
Her er vi jo pudsigt nok – når vi nu også fra andre socialdemokrater skal beskyldes for at styre for meget – inde på et område, hvor vi i givet fald så skulle styre lidt mere ved at sikre, at der kommer sådan et overordnet tilsyn ind og tjekker, hvad der foregår i kommunen – for det er jo kommunen, der har ansvaret i dag – men vi kan jo se, at der har været svigt rundtomkring, og så er der også brug for at se på, om der er behov for et skærpet tilsyn.
Det synes jeg jo altså ikke det gør – i den forstand, at det jo er klart, at regeringspartierne har nogle valgløfter, som de ønsker gennemført, når der bliver lavet finanslov, og et af valgløfterne var jo det her med takstnedsættelsen, altså at forældrebetalingen for børneinstitutioner skulle falde fra 33 pct. til 25 pct., og det er jo så første halvdel af det, der er gennemført i år, og hvor regeringen ønsker anden halvdel gennemført næste år.
Det er jo sådan, at når vi forhandler, jamen så kommer den ene part selvfølgelig med sine ønsker i forhold til at få gennemført de valgløfter, de har, og så kommer vi på den anden side med vores valgløfter og siger: Jamen hvis vi skal være med til det, så skal vi også kunne se, at vores valgløfter bliver gennemført.
Kan det gå op i en højere enhed, og kan man prioritere de offentlige midler i sådan et omfang, at man både kan nedsætte forældrebetalingen og samtidig eksempelvis kan skaffe penge til en bedre ældrepleje, som vi prioriterer højt, eller til en bedre kræftbehandling – som vi f.eks. sidste år prioriterede meget højt for finansloven for i år – og kan få ekstra penge sat af til det, så er det jo, man kan lave en aftale.
Det kender
Det Radikale Venstre måske om nogen
De har i vel hundrede år været med til at lave mange væsentlige politiske aftaler, hvor det jo hele tiden har været baseret på, at man kommer med sine ønsker.
Jeg ved, det er ændret lidt på det sidste med hensyn til ultimative krav og den slags, det skal jeg ikke gå nærmere ind i, det klarer De Radikale så glimrende selv.